khistorydata/jeongjo-sjw-relations huggingface dataset:
정조 21년
李肇源以兵曹言啓曰去夏等能麽兒考講時訓鍊院正白東運都摠府經歷趙都事金鎭五部將申𡨶李克豐金尙埰等一次不通訓鍊院僉正元永厚判官金錫彬主簿鄭治臣金光郁申義權金尙裕中樞府都事李厚重武臣兼宣傳官金時顯姜熙文黃閏銓尹孝達部將洪樂佑守門將沈等二次不通竝依定式從重推考何如傳曰允
정조 21년
李肇源以兵曹言啓曰宗廟大門入直訓鍊主簿白宗海汰去草記批旨內決棍懲勵可也事命下矣依傳敎訓鍊主簿白宗海決棍十度之意敢啓傳曰知道
정조 21년
刑曹啓目粘連罪人孫景海因判付嚴訊之下一直抵賴終不輸款究其情節萬萬痛惡更加嚴刑期於得情何如判付啓何去而今始訊推乎所謂訊推亦有分日擧行之定式則九度之供一日內捧入者亦果何許委折是隱喩其委折該房査問以啓爲旀循例捧入之該房承旨爲先推考爲旀外方月三訊推之不如式者該曹例請發緘於推官而名以司寇近或全一朔曠推若此而獨責外邑法何以行乎近日無端不爲如式訊推之諸堂爲先從重推考爲有矣日熱甚於處暑前勿謂有此飭敎此囚段待稍涼加刑得情爲良如敎
정조 21년
刑曹啓目粘連罪人金元喆之獄事大臣之議如此上裁何如判付啓難決之獄當從僉議而卿等云然前判堂諸人亦皆云然問于大臣大臣一辭云然是隱則一重臣一道臣之見何以抵當得衆見乎更使推官無敢如前之爲另覈這間奸謀或別般相反之隱情冤狀指一報來後狀聞爲有矣萬有一如此如彼間漫漶不分明則竝與前報疑亂之罪當該兩推官誤爲成獄律加一倍當有嚴勘之擧分付道臣處爲良如敎
정조 21년
持平金光遇啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝莭以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況且近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝莭定配之命更令王府嚴覈取服施以當律答曰不允
정조 21년
丁巳七月初四日卯時上御誠正閣諸承旨持公事入侍時行左承旨李書九行右承旨申耆左副承旨李肇源同副承旨李海愚假注書黃基天洪奭周記注官金良倜記事官吳泰曾檢校直閣金祖淳以次進伏訖上曰下直閫帥守令入侍出榻敎基天承命出與黃海水使申大偀永春縣監金壽祖偕入進伏命讀奏公事肇源讀奏兵房公事咸鏡監司李鼎運狀啓咸興出身金鉉九中嶺別將差定事海愚讀奏刑房公事咸鏡監司李鼎運啓本死囚罪人等刑問次數開坐事命各書判付上敎書九曰左傳大字何以爲之今本綱目已多失眞若更翻刻尤難恰好欲使黃運祚更書而嶺邑久旱之餘民事方劇亦難使之上來矣書九曰臣亦得見御筆石刻本一張則與今本字樣大相不同今本之失眞推此可知矣上曰承旨出去鑄所爛商爲之書九耆海愚先退命大偀進前大偀進奏職姓名上曰前後履歷詳奏可也大偀曰丙戌九月筮仕宣傳官歷工佐訓判摠經訓副而外任則經平兵虞候淸安碧潼巨濟三和長津矣上曰宣諭除之先爲退去大偀先退命守令進前壽祖進前奏職姓名上曰爾是先正幾代孫乎壽祖曰爲七代孫矣上曰年今幾何壽祖曰五十六歲矣上曰曾聞留意經傳經傳之中亦有三經焉有四書焉所從事者何處壽祖曰雖有所業不過尋行數墨而已別無從事之地矣上曰以遐鄕之人上來登筵而官又侍從如有所見豈可不陳或於經義上有可敷奏者乎壽祖曰臣性質昏愚矇無知識下詢之下無以仰對矣上曰聞爾著稱於鄕中而前後道伯亦多薦揚臺職特除出於收攬之意而不爲上來故有此特補之擧百里之任須加努力況永春自來弊邑必使治績有倍他倅也壽祖曰聖敎之下豈敢不盡心而雖以昨日事見之暫時入侍尙且做錯以若愚迷雖如斗小邑豈能堪承乎上曰有何做錯壽祖曰職姓名仰奏之際漏却臣字矣上曰此何必如是乎又敎曰湖南雨暘近果何如而目下農形將至何境壽祖曰雨澤不均或霑或否而農形則未及發穗者雖多亦可謂免歉矣上曰無論山沿俱得如一乎壽祖曰沿邑則被旱尤甚不如山邑矣上曰以沿路所見畿湖何如湖南壽祖曰兩湖別無優劣而畿邑所經處不如湖中矣上曰上京之行凡爲幾次壽祖曰少時爲應擧及受業凡十餘次往來矣上曰受業於何人壽祖曰受業於故贊善臣金元行矣上曰新從下土來有生民疾苦之可以仰陳者乎壽祖曰窮居獨處凡係民瘼全無所知矣上曰宣諭七事則除之退去可也壽祖先退命持公事入侍先退祖淳基天退出上曰京畿監司入侍出榻敎賤臣承命出與京畿監司李在學偕入進伏上曰陵役日字驪牧所言何如耶在學曰初以旬間爲言而日熱猶甚念後則早稻收穫方張以望念間爲之似好矣上曰畿邑農形何如在學曰田穀可謂大登晩稻亦已胚貽年事可以無慮而今雖望雨亦不至渴急矣上曰湖西又設祈雨祭今年雨澤率多不足處矣湖南則得雨於祈雨之日而嶺南尙此漠然極可悶矣在學曰嶺邑農形雖未詳聞而此時祈雨祭可謂過時矣上曰役事幾何日可畢役夫當用幾何人在學曰役軍則自附近面充定多少之數姑難預度而七八日內庶可竣工矣物力則結錢當先取用米則以儲偫米會減似好矣上曰此則從便措置可也在學曰役軍則以每日三時爲定一時一升式分給而曾亦有一日五升之例矣上曰此是用民與募軍有異不必用五升之例矣上曰驪牧治狀何如在學曰頗近柔善而近以實病之難强每爲圖遞矣上曰工役所重難付生手竣事之前不可遞改矣驪邑本自難治云耶在學曰班族太多人心亦不馴良而治盜捧糴皆屬難處矣在學曰廣州本有華城支放穀名色而廣州分司之後分定於附近七邑而馱價不爲磨鍊實爲小邑難支之弊報備局卽爲磨鍊似好矣上曰依此爲之在學曰朔寧稷還中萬石今已作錢區處而元還尙有萬餘石旣是盡分條差過六七年漸復元數則小民之受弊又當如前此是營賑名色若換作常賑穀則耗條旣少可爲除弊之道而所屬衙門旣異卒難變通旁近諸邑旣無移轉之處耗條作錢亦非年年可爲之事以臣愚見實無好道理矣上曰更探民情以爲某條區處之道也命書榻敎曰都承旨許遞前望單子入之待下批牌招察任仍命退諸臣以次退出
정조 21년
丁巳七月初四日辰時上御重熙堂同副承旨入侍時同副承旨李海愚假注書洪奭周記事官金珍恪記注官金良倜以次進伏訖上曰領府事當此極熱得無所損左相凡節亦爲何如而嶺南近甚旱暵云或有所聞於嶺人否注書出去傳諭以來賤臣承命出往傳諭後回奏曰領府事以爲別無所損而素患眩症當暑益劇云左議政以爲近日酷暑轉益難堪必是筋力漸衰之致而今朝得聞嶺人語則平原引水處已盡枯涸而山峽有水根處尙無大損間或有驟雨霏灑之地以今所見尙有穴農之望不至於全一道判歉云矣命書榻敎曰政官牌招開政仍命退承史以次退出
정조 21년
丁巳七月初四日申時上御重熙堂坐直承旨入侍時同副承旨李海愚假注書洪奭周記事官金珍恪記注官金良倜以次進伏訖上曰承旨持此判下公事二度出去斯速擧行仍命退承史以次退出
정조 21년
行都承旨趙鎭寬坐行左承旨李鎭復坐直行右承旨李書九坐行左副承旨申耆病右副承旨李肇源坐直同副承旨兪漢寧未肅拜注書柳遠鳴仕一員未差假注書洪奭周仕直事變假注書李台祥仕
정조 21년
藥房提調趙宗鉉行左承旨李鎭復啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
李肇源啓曰行大司憲宋煥箕在外執義尹悌東掌令鄭㝡成韓永逵傳旨未下持平金光遇呈辭申溆未肅拜監察茶時之意敢啓傳曰知道
정조 21년
白致樂在外代以李台祥爲事變假注書
정조 21년
傳于李書九曰右承旨入侍
정조 21년
李肇源啓曰刑曹啓目判付內何去而今始訊推乎所謂訊推亦有分日擧行之定式則九度之供一日內捧入者亦果何許委折是隱喩其委折該房査問以啓事命下矣問于刑曹判書權參議李泰永處則以爲閏月旬後則判書以身病不得赴衙二十四日以後則參判參議俱差祭許久闕推故今於罷齋後始爲一時擧行致有此査問之命惶隕震越不知所達云矣敢啓傳曰知道
정조 21년
以大司諫李尙度司諫高宅謙獻納朴吉源正言李寅采趙台榮執義尹悌東掌令韓永逵牌不進罷職傳旨傳于李肇源曰只推
정조 21년
以禁府都事李興白拿處傳旨傳于李肇源曰與年少都事之故犯有異特爲分揀令該曹口傳相換於他司
정조 21년
吏曹口傳政事陜川郡守黃運祚仁川府使李榮運相換禁府都事李興白瓦署別提李顯祿相換
정조 21년
傳于李肇源曰同副承旨許遞前望單子入之待下批待開門牌招察任
정조 21년
李鎭復以內醫院提調意啓曰副提調趙鎭寬謂有情勢今日問安不爲仕進卽爲牌招何如傳曰許遞左承旨爲副提調可也
정조 21년
李肇源以兵曹言啓曰慶熙宮衛將林文憲除授在外過限未上來依法典改差何如傳曰允
정조 21년
禁府啓目粘連檢閱金履永更招云云判付問目內辭緣惶恐遲晩所當請刑是白乎矣時任史官勿爲請刑載在大典通編且有捧口招以聞之命上裁何如判付啓後勿如是之意爲先各別嚴飭區別功議以草記照律爲良如敎
정조 21년
李肇源以義禁府言啓曰時囚罪人金履永更招公事判付內後勿如是之意爲先各別嚴飭區別功議以草記照律事命下矣取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣金履永杖一百收贖告身盡行追奪而其五代祖光炫靖社原從功臣云功減一等杖九十收贖奪告身四等放送何如傳曰允以公罪勘放可也
정조 21년
李肇源以義禁府言啓曰金履永杖九十收贖奪告身四等照律草記批旨內允以公罪勘放可也事命下矣金履永杖九十以公罪收贖之意敢啓傳曰知道
정조 21년
刑曹判書權疏曰伏以臣卽者藥院提調及知申以朝筵下敎迭報於臣而繼以口傳下敎醫女刑配後草記事命下之意報來矣雖不出於擧條旣承草記之命則臣當竭蹶擧行之不暇而第於此事有不得不陳暴實狀後更待處分故略擧梗槪冀蒙照察焉蓋醫官之於醫女不但貴賤自別明有官長之分醫女或侵辱醫官所犯不輕則其在嚴等夷存紀綱之政刑之配之無所不可而此事則醫女初無侵犯之擧醫官本無見辱之事而因一醫官悖子之先失其道生此無限葛藤誠可駭而可怪也醫官悖子躬往醫女之方外私會向一妓有懷憾逞忿之擧而執䯻拳踢頭勢危怕則群妓齊起挽解之際想其一場紛鬧下手者之見困見辱抑或無怪而諸醫官之齊訴本院謂以醫官輩竝受醫女之侵辱勒成犯分之罪期於刑配乃已者不可但以太過分數論耳大抵醫官之子雖異於時任醫官在醫女等分有別故考律旁照以罵詈五品官律杖一百施行臣於昨日開坐時當該醫女則勿爲徵贖決杖一百首醫女則杖八十收贖放送矣醫官輩强請刑配止於杖百則憤不遂計乃至於不參候班提調筵達之境臣則以爲醫官擧措實關紀綱衆醫官保護之重任也一醫女卑賤之妓物也揆以常情曲從醫官所請則都無事矣豈或有扶抑於其間者而以一賤妓之無所顧藉而勒施無於律之律以快衆醫官之心則名以刑官人將謂何醫官之子見辱於妓會而妓被刑配則設令醫女面辱醫官將何以加其律乎事雖至微亦關刑政且今至煩天聽則臣不敢一向泯默不避猥屑略控事實伏乞俯賜鑑諒特下處分焉臣無任云云答曰省疏具悉醫女之事卿何以詳知乎處分當信提擧之言矣
정조 21년
丁巳七月初五日卯時上御誠正閣藥房入診諸承旨持公事入侍時藥房提調趙宗鉉行左承旨李鎭復行都承旨趙鎭寬行右承旨李書九右副承旨李肇源同副承旨李海愚假注書黃基天洪奭周記注官金良倜記事官吳泰曾檢校待敎金祖淳醫官柳光翼金孝儉金光國白成一李周憲李惟鑑吳仁豐丁希泰以次進伏訖宗鉉曰晩炎轉甚聖體若何上曰一樣矣宗鉉曰王大妃殿氣候若何上曰一樣矣宗鉉曰惠慶宮氣候若何上曰一樣矣宗鉉曰日熱如此而診候久未爲之請命醫官入診焉上曰置之宗鉉曰慈宮進御湯劑所用人蔘餘者不過五六兩當爲別貿充用乎上曰近日蔘劑亦不屢進姑以所在者用之待後更議可也宗鉉曰日次問安時醫官例爲全數待令而謂有引義之事入診醫官外無一人入來屢度催促終不待令紀綱所在萬萬駭然三廳首醫令該府從重嚴處何如上曰其所謂引義者果何事也宗鉉曰聞醫官子姪與醫女相鬪而詬辱之言及於醫官故移刑曹欲施刑配之典而該曹謂以律文所無不卽施行故以此爲引義之端云矣上曰詈罵五品以上官長自有律名則刑曹之不爲嚴治果何故也醫官之與醫女卽是官長之於下屬等分截然且醫女無異於官婢則以官婢而詬辱着帽者寧有如許紀綱乎御醫事體自別蓋非爲渠也況今予上奉殿宮議藥之任尤有所重在前則入診醫官有賜席之例昔在先朝雖以掖隷之悍惡一辱首醫而其時都相啓聞嚴治況於醫女輩乎渠輩雖曰無似亦有腰金頂玉之類則見辱於醫女而豈可抗顔此皆渠輩庸劣見侮之致也今日之皆不待令果爲非矣自本院嚴飭入來而該犯醫女則令刑判今日開坐嚴刑遠逐此必非一人所爲同黨醫女嚴問取服而如不直告嚴刑懲治次犯以下分等施律也此雖微事有關國綱刑判事亦極駭然矣仍命藥房先退命諸承旨以次讀奏公事書九讀奏戶房公事京畿監司李在學啓本南陽府反庫事忠淸監司韓用和啓本天安郡反庫事鎭寬肇源海愚以無公事先退上敎鎭復曰承旨在江陵幾年乎鎭復曰幾乎準瓜矣上曰今年幾何鎭復曰五十四歲矣上曰今已老矣尙記爲說書時挾冊往學於桂坊金用謙之事乎其時勤學果有長進之效否鎭復曰臣果記得而不無其效矣上曰曺允亨今方書左傳經文耶書九曰今方書寫矣上曰黃運祚使之更書而稍大其字樣則必勝於前矣且其平生學書用於此等處可謂與有榮焉況以忠良子孫旣命特書春秋則不可捨此而取他但其方在嶺邑難以曠官上來與畿邑守令之未赴任者相換似好從當有下敎而曺允亨雖以技癢不憚操筆而老人之書似難終始如一使之自量爲之命書公事判付訖仍命退諸臣以次退出
정조 21년
丁巳七月初五日卯時上御重熙堂同副承旨入侍時同副承旨李海愚假注書洪奭周記事官金珍恪記注官金良倜以次進伏訖上曰今番都政吏批初仕窠幾何復職窠幾何守令窠幾何竝爲知入賤臣承命出問仍命退承史以次退出
정조 21년
丁巳七月初五日辰時上御便殿右承旨入侍時行右承旨李書九假注書洪奭周記事官金珍恪記注官金良倜原任直提學徐龍輔二直提學李晩秀以次進伏訖上曰曺允亨之書春秋不以爲難耶晩秀曰技癢所使不知其爲勞矣上曰黃運祚欲令更寫兩人之筆各有所長且難取捨使之各寫一本一以爲鑄字印出所用一以爲翻刻本所用則何如耶晩秀曰如是則誠好矣命書傳敎曰昨見狀本本郡之得雨最多於道內諸邑甚幸而不可許久曠官陜川郡守黃運祚與未赴任仁川府使李榮運相換姑未上來云仍令除朝辭卽爲赴任事分付仍命退諸臣以次退出
정조 21년
行都承旨趙鎭寬病行左承旨李鎭復坐行右承旨李書九坐直左副承旨李肇源坐右副承旨兪漢寧坐直同副承旨李溏在外注書柳遠鳴仕直一員未差假注書洪奭周仕事變假注書李台祥仕
정조 21년
兪漢寧啓曰行大司憲宋煥箕在外執義尹悌東掌令韓永逵持平金光遇申溆牌招啓辭未下掌令鄭㝡成傳旨未下監察茶時之意敢啓傳曰知道
정조 21년
傳于李鎭復曰諸承旨持公事入侍
정조 21년
李鎭復啓曰行左副承旨申耆今日不爲仕進卽爲牌招何如傳曰許遞前望單子入之
정조 21년
李肇源啓曰新除授同副承旨李溏以三和府使時在任所斯速乘馹上來事下諭何如傳曰允
정조 21년
傳于兪漢寧曰三和府使令該曹口傳差出
정조 21년
吏曹口傳政事以李東善爲三和府使
정조 21년
以漢城府坐不坐單子傳于兪漢寧曰左尹未差之代前望單子入之待下批牌招察任
정조 21년
漢城左尹前望單子入之尹弘烈落點
정조 21년
以刑曹坐不坐單子傳于兪漢寧曰參判未差之代前望單子入之待下批牌招察任
정조 21년
兪漢寧以弘文館言啓曰副校理李顯默副修撰朴鍾淳旣有只推之命竝卽牌招察任何如傳曰允
정조 21년
兪漢寧以吏曹言啓曰都目政事今七月十一日爲之之意敢啓傳曰知道
정조 21년
丁巳七月初六日卯時上御誠正閣諸承旨持公事入侍時行左承旨李鎭復行右承旨李書九右副承旨李肇源同副承旨兪漢寧記事官柳遠鳴假注書洪奭周記事官吳泰曾金履永檢校待敎徐有榘以次進伏訖漢寧讀奏吏房公事忠淸監司韓用和狀啓判府事金憙疏批有旨祗受事書九讀奏戶房公事平安監司朴宗甲啓本江西縣反庫事鎭復以無公事先退命各書判付訖漢寧書九先退上曰戶曹佐郞尹光心聞已仕滿使之仍任水原中軍金㷞亦已報瓜云勿爲出代事分付該曹上曰戶曹判書入侍出榻敎遠鳴承命出與戶曹判書金華鎭偕入進伏上曰聞卿患痔今則何如而當此極熱寢啖亦能無減耶華鎭曰寢啖則本不善爲而賤疾近頗有減矣華鎭曰今秋年分事目非久當爲磨鍊而敬差官不爲差送專委道臣已成近例今年則何以爲之乎不可不一番稟定故敢此仰達矣上曰依近例爲之可也出擧條華鎭曰本曹郞廳李周憲移拜淳昌郡守而今已遞職矣宗廟墻垣役事見方經紀亦多有擧行之事前正郞李周憲仍任何如上曰依爲之出擧條華鎭曰別例房郞廳尹光心亦已報瓜故不爲行公矣上曰已命勿爲差代自今日申飭使之行公也華鎭曰奉朝賀金鍾秀月致米在兔山時自本道周給矣今番則何以爲之乎上曰亦當依此例爲之矣仍命書傳敎曰金奉朝賀月致周給今聞戶判言眩於擧行云依兔山下去時例自本道擧行事分付華鎭曰仁政殿月臺傾仄處今當修改矣傳香正路之有此頹圮萬萬驚悚不可不趁卽始役而秋霖未過役事姑難張大先從層石頹圮處修改而其餘則待卄五六間闕內各處修改時同爲似好矣上曰依此爲之上曰卿於幾年之後復入本曹本曹凡事比前何如華鎭曰近因病昏未能詳察事務而比之五六年前亦多不同矣上曰不同者何事華鎭曰非止一事有難指的仰對而大抵開一新例便生弊端尾閭之泄亦或有之如各衙門會計最爲緊關而全委計士輩旣不能無下屬符同弄奸之弊又以閑掌郞廳劃出會計色曹務旣未鍊熟奸弊尤難擿發故方欲以自辟郞廳改劃矣上曰新例之爲弊此固然矣卿旣以鍊務著稱着意釐正以爲蘇弊之道也卿之前在度支時以永災田結事有經稟擧行者矣今果有成效否華鎭曰伊時果有所稟處而旋因故相李福源筵奏勿施矣臣屢經藩任巡察之路顧瞻田野則未見有不墾之地而所謂災結如是夥然此莫非吏鄕土豪輩容奸之致也雖有續續還起之命而還起之土例必過三年納稅故三年耕食之後依舊陳荒而復墾他處雖年年還起亦無捧稅之時矣上曰前戶判以本曹事例有所編冊子云卿果見之而聞欲入印云乎華鎭曰臣果得見而其書凡例以度支事例及田賦考分爲二門提綱撮要便於考覽而間或有逐年不同之條件則似不必刊行矣上曰冊子入送政院以爲入啓之地事報于前戶判也上曰雨澤之尙未沛然極可悶也嶺南之報卿亦聞之否華鎭曰得聞往來之報則有水根處可以免歉云雖甚惜乾尙有穴農之望矣湖南則得雨差多湖西右道亦勝左道今年是大登之餘故雖有三南旱暵之報而都下穀價一不騰踊矣上曰以昨今日氣觀之必有得雨之處矣卿於何年爲嶺伯而其時穀價豐歉何如華鎭曰臣於壬辰癸巳間待罪嶺南癸巳年事不如壬辰而大米石價不過四兩矣上曰前戶判多年在任終未免生疎矣如卿者亦豈古人而後進之乏人比諸卿等之時亦可謂大相懸絶矣豈由其闊略於格例而然乎華鎭曰臣之待罪本職今爲四次而於文簿間尙有生疎之歎矣上曰本曹財簿之減縮極爲可悶近以貸用於各處看作應行之例而今雖貸來後必還報則隨貸隨報何異割肉充腹乎最是鄕軍停番一事有可着手處卿亦有商量否華鎭曰凡事莫如名正名正在於爲民不奪農時卽爲民之第一義也自九月至二月則依舊番上而自三月至八月使之停番則旣可使盡力於農務又足以有補於經費實爲兩便之道矣上曰華城城役時就御營廳哨軍中仍其哨數而每哨減其名數其於軍制初無大損而經費所減爲三十餘萬兩築城物力專賴此條需用予則謂停番一事實爲目下要務及見柳馨遠隨錄中築城方略亦及此事故予以爲不謀而同矣華鎭曰本曹事誠極可悶雖以今年言之當捧之錢爲八九萬兩而鑄錢所貸來者恰滿此數若爲還報則本曹所用便歸烏有若非別擇可堪之人另加收拾則如臣老病者實無堪承之望矣命華鎭先退命書傳敎曰此時守令之一刻曠官可悶嶺南關西貶目當於旬間入來都政亦以旬間擇入事分付兩銓上曰陜川曠官已久新除府使旣命除朝辭分付吏曹嚴飭卽爲下送仁川府使一體除朝辭可也仍命退諸臣以次退出
정조 21년
行都承旨趙鎭寬坐行左承旨李鎭復坐行右承旨李書九坐左副承旨李肇源坐直右副承旨兪漢寧坐直同副承旨李溏在外注書柳遠鳴仕一員未差假注書洪奭周仕直事變假注書李台祥仕
정조 21년
趙鎭寬啓曰來十一日專經文臣殿講日次矣敢稟傳曰涼生後更稟
정조 21년
傳于趙鎭寬曰弘文提學牌招
정조 21년
趙鎭寬啓曰弘文提學閔鍾顯旣已承牌藝文提學鄭民始奎章閣提學鄭民始沈煥之卽爲牌招同參考試何如傳曰允
정조 21년
傳于李肇源曰左副承旨持此御題與弘文提學偕往泮宮試取以來
정조 21년
趙鎭寬啓曰藝文提學鄭民始奎章閣提學鄭民始沈煥之牌不進推考傳旨今方捧入而同參考試自是法典如是違牌事甚未安藝文提學鄭民始陳疏入啓奎章閣提學沈煥之更卽牌招何如傳曰允
정조 21년
傳于趙鎭寬曰藝文提學前望單子入之待下批牌招同參考試
정조 21년
藝文提學前望單子入之李秉鼎落點
정조 21년
兪漢寧啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 21년
趙鎭寬啓曰奎章閣提學沈煥之再牌不進藝文提學李秉鼎牌不進推考傳旨今方捧入而同參考試自是法典如是違牌不卽承膺事甚未安藝文提學李秉鼎更卽牌招奎章閣提學沈煥之所當更請牌招而係是一日三牌何以爲之敢稟傳曰二提學聞有實病勿爲牌招藝文提學則更爲牌招牌去來催促
정조 21년
以大司諫李尙度司諫高宅謙獻納朴吉源正言李寅采趙台榮執義尹悌東掌令韓永逵持平金光遇申溆牌不進罷職傳旨傳于兪漢寧曰只推
정조 21년
吏書參議前望單子入之李勉兢落點
정조 21년
傳于趙鎭寬曰新除授吏曹參議李勉兢牌招察任
정조 21년
趙鎭寬啓曰藝文提學李秉鼎再牌不進推考傳旨今方捧入而同參考試自是法典連違召命不卽承膺事甚未安所當更請牌招而係是一日三牌何以爲之敢稟傳曰近來賓對之不參處義已過矣考試之牌豈可屢違乎更爲牌招捧券前使之承牌
정조 21년
李鎭復啓曰藝文提學李秉鼎三牌不進推考傳旨今方捧入而同參考試自是法典連事違召無意承膺事甚未安所當更請牌招而係是一日四牌何以爲之敢稟傳曰從重推考更卽牌招使之斯速膺命
정조 21년
以慶尙監司李亨元狀啓雨澤農形馳啓事判付內啓下備邊司爲旀先見陜川等邑犁雨之報次聞十四邑祈雨停止形止外此各邑之遍洽均霑益切方寸之祝昨雨幸得霶霈釀雨之餘異於驟至見今一向蒸濕庶驗昨雨之亦及嶺外道臣卽當馳聞而憧憧之中有此判下更自本司三星火行會此狀啓中周洽諸邑亦果通一邑遍洽是旀祈雨諸邑或有一坪一里之得雨處是隱喩今番段以此假令使之消詳區別狀聞爲良如敎
정조 21년
以北兵使鄭觀采狀啓在德移堡畢役事傳于李鎭復曰該萬戶崔齊雲賞加以爲勸奬之地與官敎下送回諭
정조 21년
以副校理李顯默副修撰朴鍾淳牌不進罷職傳旨傳于趙鎭寬曰只推
정조 21년
李肇源啓曰臣與弘文提學閔鍾顯偕往泮宮儒生試取收券一百三十三張捧入之意敢啓傳曰知道科次入侍
정조 21년
李鎭復啓曰藝文提學李秉鼎四牌不進推考傳旨今方捧入而同參考試自是法典連事違召無意承膺事甚未安所當更請牌招而係是一日五牌何以爲之敢稟傳曰更爲牌招違牌勿爲呼望
정조 21년
兪漢寧以刑曹言啓曰內醫院醫女房會同參十五名內侵辱醫官凌犯紀綱元犯陽臺雲嚴刑一次平安道价川郡定配仍屬官婢首醫女淑蘭嚴刑一次黃海道長淵縣定配仍屬官婢査出助惡者巫山玉楚月興連三名各嚴杖一百其餘隨從作鬧者蓮深德愛遠德駕鶴仙春鶯慕愛愛友碧桃等八名各嚴杖八十其中楚臺孕貽六朔細梅孕貽七朔法不得擧行右律收贖放送之意敢啓傳曰知道
정조 21년
李鎭復以司僕寺一二提調意啓曰濟州前牧使柳師模遞任進上馬三匹今纔上來禾毛色別單書入依例內廐立養而進獻事體何等嚴重三匹馬中一匹馬體小瘦瘠事極駭然當該封進前牧使柳師模從重推考以警日後何如傳曰封進馬之如是體大能步二十餘年內初見問備非所可論矣
정조 21년
內閣提學鄭民始疏曰伏以臣猥以無似濫蒙恩授所綰諸任無非緊重負乘之憂勢所必至譴何之來朝夕是俟私心懍惕如集于木而尤所不敢自安者藝文提學之任也臣方帶內閣提學凡於科試與兩館提學同參考校且閣誌曰文衡提學俱不備則內閣提學主試其爲任與兩館無異也以一人而竝兼兩提學古無其例假使臣才學優長猶不敢昌膺伏況素乏文藝不合詞垣之任通朝之所共知也揆以公格私義不敢晏然承當明矣且臣之前患眼病尙未差減考試之役無由參見召牌之下未克祗承敢陳短籲仰瀆崇嚴伏乞聖明俯賜諒察亟遞臣兩提學之任以重官方以安私分千萬顒祝臣無任云云答曰省疏具悉兼帶藝文提學許遞卿其勿辭俟少間行公
정조 21년
修撰尹行直疏曰伏以臣以人則至庸愚以地則極單寒釋褐立朝八年于玆偏蒙我聖上拂拭之恩出入講製之班聯翩經幄之列前後洪造與天無極光榮所被涯分已溢夙夜祗懼殫竭是勉至若陳私丐恩非但臣心之所不敢萌亦豈義分之所敢爲哉第臣有情私之至切且急者玆敢不避猥越仰首鳴號惟聖明少垂矜察焉臣本以終鮮之身生於父母晩暮之年自在襁褓以疾爲命積費醫藥僅以成就人孰無父母劬勞之恩而其艱難辛苦之狀豈有如臣父母育臣之比者哉臣之區區至願惟在於得霑寸祿少酬罔極之恩積戾在躬遽失所怙風樹之慟實爲臣沒身之恨臣雖頑如木石豈忍自同平人獨享榮寵而所依爲命者惟偏母在耳臣母年今六十有七而稟質虛脆素抱貞疾已自未衰之年奄若篤老之人數年以來勞眩宿祟越添於喪威震剝之餘榮衛消鑠症形益痼如日下山殆無餘地又自昨冬轉成風痺之症肩臂不用轉側須人藥餌滋補少失其宜則輒有立至之害難言之憂而臣家本食貧計拙謀生菽水之供每患失時刀圭之須不能稱情有子如此亦將焉用臣每見野夫村傭猶知力田負薪以養其親而臣則名忝朝籍身縻華銜乃使七十老母不免飢寒之憂自顧慙恧安得不惕然傷歎也哉臣若怵分畏義趑趄囁嚅終不得一陳至懇而崦嵫餘暉儻或蹉過則臣心悔恨亦將何及伏惟我殿下孝理方隆錫類之恩惠養之澤無人不被無物不遂臣之眇末雖不敢自齒近臣亦何可自阻於慈覆之下不思所以少伸烏鳥之至情也哉情窮勢迫言不知裁伏乞聖慈俯賜鑑諒爰命有司許畀一小縣俾得盡心於芻牧之任自效於涓埃之報仍以廩餘供養老母則生隕死結圖報無地臣無任云云省疏具悉疏辭下該曹稟處
정조 21년
丁巳七月初七日卯時上御誠正閣諸承旨持公事入侍時行都承旨趙鎭寬行左承旨李鎭復行右承旨李書九左副承旨李肇源右副承旨兪漢寧記事官柳遠鳴假注書洪奭周記事官吳泰曾金履永檢校待敎李存秀以次進伏訖命讀奏公事肇源讀奏兵房公事全羅監司李得臣狀啓中軍李邦翼到任事啓本罪人朴震秀康津縣到配事鎭寬等竝以無公事先退上曰中官之踏啓違式者承旨何不請罪此後啓下公事如有此等處當該中官隨卽請罪也仍命書公事判付訖上曰昨日之雨旣與驟注有異今亦有雨意或有均霑之望乎肇源曰昨夜所得亦爲不少矣上曰弘文提學承牌乎肇源曰承牌矣上曰承旨當詣試所見今大比當前而科場有解弛之漸士習之正當先從泮儒始挾冊等事一切嚴禁須於入門前先以三令五申之意遍告多士如有犯禁者隨現嚴治可也上曰右承旨入侍出榻敎遠鳴承命出傳行右承旨李書九進伏命書嶺南雨澤狀啓判付訖仍命退諸臣以次退出
정조 21년
丁巳七月初七日酉時上御便殿七夕製科次入侍時左副承旨李肇源右副承旨兪漢寧假注書洪奭周記事官吳泰曾金履永讀券官弘文提學閔鍾顯對讀官修撰金熙采副校理林漢浩檢校待敎李存秀以次進伏訖上曰藝文提學牌去來嚴飭如果入來直爲登筵事分付賤臣承命出與藝文提學李秉鼎偕入進伏上敎肇源曰今日場中果能濟濟乎肇源曰果無挾冊紛亂之弊而只有場外一人之停擧矣上曰對讀官之手執試券可謂做錯乃命書傳敎曰對讀官金熙采殷栗縣監除授使之當日辭朝時任縣監遞付京職命鍾顯等考券訖命書傳敎曰七日製賦居首三下一生員許直赴會試之次草三下進士兪漢綺給二分次上生員閔哲儒紙一卷賜給又命書榻敎曰入格儒生明日待令仍命退諸臣以次退出
정조 21년
行都承旨趙鎭寬坐行左承旨李集斗坐行右承旨李鎭復坐左副承旨李肇源坐直右副承旨兪漢寧坐同副承旨金達淳坐直注書柳遠鳴仕一員未差假注書洪奭周仕直事變假注書李台祥仕
정조 21년
以本司坐起進不進單子傳于李肇源曰再明日賓廳日次進定於今日
정조 21년
趙鎭寬啓曰諸承旨持公事入侍命下矣臣等詣閤而再明日次對進定於今日次對日持公事入侍例不得爲之何以爲之敢稟傳曰已爲詣閤入侍
정조 21년
承旨前望單子入之李集斗金達淳落點
정조 21년
李肇源啓曰新除授承旨金達淳方在罷散中何以爲之敢稟傳曰敍用飭已施矣前判書趙尙鎭參判韓用龜亦爲敍用
정조 21년
傳于兪漢寧曰當該上下實注書禁推
정조 21년
注書柳遠鳴禁推代以洪樂浚爲假注書
정조 21년
洪樂浚有頉代以李運恒爲假注書
정조 21년
吏曹口傳政事康翎縣監鄭宗魯咸昌縣監申光岳相換
정조 21년
以大司諫李尙度司諫高宅謙獻納朴吉源正言李寅采趙台榮執義尹悌東掌令韓永逵持平申溆金光遇牌不進罷職傳旨傳于兪漢寧曰只推
정조 21년
兪漢寧啓曰行大司憲宋煥箕在外掌令鄭㝡成傳旨未下執義尹悌東掌令韓永逵持平申溆金光遇牌不進監察茶時之意敢啓傳曰知道
정조 21년
以吏曹參議李勉兢牌不進罷職傳旨傳于趙鎭寬曰只推更爲牌招
정조 21년
以金履永柳遠鳴囚單子傳于兪漢寧曰附過放送
정조 21년
兵曹口傳政事護軍李書九
정조 21년
趙鎭寬以司僕寺一二提調意啓曰箭串牧場所放馬畜自春徂夏善爲孳養矣自十餘日前致斃甚多夏秋之交雖曰例多如此當此修明馬政之日宜有別般祈禳之道且考本寺謄錄則或因馬疾有設行馬祖祭之例今亦依舊例令該曹擧行何如傳曰允
정조 21년
金達淳以禮曹言啓曰因司僕寺草記馬祖祭依舊例令該曹擧行事允下矣馬祖祭祈禳吉日卽令日官池景喆推擇則今七月十五日爲吉云以此日設行而祝文令藝文館別爲撰出事分付何如傳曰允祝文該寺一提擧撰進可也
정조 21년
李肇源以兵曹言啓曰同知中樞府事李集成病在鄕廬末由上來五衛將李宗魯張齊斗景福宮衛將趙東顯俱以身病猝重時月之內無望供職呈狀乞遞輪番之任不可久曠竝改差何如傳曰允
정조 21년
兪漢寧以刑曹言啓曰今閏六月二十九日因行左承旨洪義榮所啓順天金召史査啓遲滯委折令該曹査問草記事命下矣依傳敎發關査問於全羅監司李得臣則回移內以爲新到之後道內獄案均是按査修改之或先或後有所不敢審理封啓時同時修上致此擧行之稽緩不勝惶悚云矣敢啓傳曰知道
정조 21년
吏曹啓目粘連觀此弘文館修撰尹行直上疏則以爲臣母今年六十有七而氣質虛脆素抱貞疾奄若篤老之人又自昨冬轉成風痺之症肩臂不用轉側須人而臣家本食貧計拙謀生菽水之供每患失時刀圭之須不能稱情許畀一小縣俾得供養老母亦爲白有臥乎所尹行直之親老且病菽水難繼之狀卽通朝之所共知許畀一邑俾遂便養之願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 21년
刑曹啓目粘連海南縣私奴德乭獄事段完結雖久合有裁量之道上裁云順天金召史獄事段搗築內傷雖無外痕詰朝卽殞無他可咎訊推納款何如判付啓海南私奴德乭之獄段推官道伯與卿等之議皆屬之疑輕兺不喩獄不掘檢乙仍于疑端終莫分曉是如乎傷處不載於屍帳證左相反於前後而兇身戲溺之說固無倫脊苦主恒病云云似非孟浪且況前判堂則曰以傷半病半今判堂則謂之未具之獄此獄決末惟在於掘檢而謹稽先朝受敎辭意則掘檢一款有難遽議於如許之獄朝家所知者寧失於不經五箇字德乭段令道臣減死酌處爲旀順天金召史之獄段前伯一人之外僉議衆論莫不以金召史之置辟爲當前此判下之從諸議蓋出重人命嚴獄體之意而今番審理也道狀曹啓亦以置辟無異辭其在曰宥之義欲循前伯之說而諸議皆守經亦難遽然闊狹朝筵欲問於卿而未果此意令曹郞傳諭右相取其附對草記爲良如敎
정조 21년
丁巳七月初八日午時上御重熙堂同副承旨入侍時同副承旨金達淳假注書洪奭周記注官金良倜記事官吳泰曾以次進伏訖命書榻敎曰王大妃殿進御加味六和湯自今日一貼式限五貼煎入仍命書刑曹公事判付訖命退承史以次退出
정조 21년
行都承旨趙鎭寬病行左承旨李集斗坐直行右承旨李鎭復坐左副承旨李肇源坐右副承旨兪漢寧坐同副承旨金達淳坐直注書柳遠鳴仕一員未差假注書洪奭周仕直事變假注書李晳仕
정조 21년
金達淳啓曰臣達淳依定式進詣香室奉審香祝櫃祝版袱子則精潔矣敢啓傳曰知道
정조 21년
兪漢寧啓曰行大司憲宋煥箕在外執義尹悌東掌令鄭㝡成韓永逵持平申溆金光遇傳旨未下監察茶時之意敢啓傳曰知道
정조 21년
李肇源啓曰事變假注書李台祥身病猝重勢難察任今姑改差何如傳曰允
정조 21년
傳于李鎭復曰右承旨入侍
정조 21년
李台祥改差代以李晳爲事變假注書
정조 21년
以吏曹參議李勉兢牌不進罷職傳旨傳于金達淳曰只推
정조 21년
有政吏批判書金載瓚進參判徐邁修進參議李勉兢牌不進同副承旨金達淳進以宋翼孝爲修撰李貞運爲副修撰徐在修爲儀賓都事李豐林爲慶基殿令戶曹正郞李周憲仍任事承傳
정조 21년
兵批判書李祖源病參判韓晩裕入直進參議李文會病參知尹致性病左副承旨李肇源進大護軍趙尙鎭護軍申耆韓用龜副護軍李海愚副司果李明孚李遇濟僉知李溏以上竝單付
정조 21년
金達淳以吏批言啓曰今日政廳考見平安道褒貶啓本則龍川府使黃仁煐以益勉淬厲以圖稱塞爲目熙川郡守李文道以旣善其始益謹于終爲目則俱宜置中考而置諸上考殊無嚴明殿最之意該道道臣推考警責龍川府使黃仁煐罷黜熙川郡守李文道中考施行何如傳曰該道貶目無邑不帶貶意則獨於兩邑倅降考未知爲可竝勿降考可也
정조 21년
李肇源以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 21년
李肇源以禁衛營言啓曰今七月初八日大臣備局堂上引見入侍時禁衛大將徐有大所啓本營鄕軍停番之限在今十月矣當次番全羅道五哨軍兵及今知委使之來十月二十五日京中逢點十一月初一日爲始立番何如上曰依爲之事命下矣來十一月當九番右部左司屬全羅道五哨軍兵來十月二十五日京中逢點十一月十二月兩朔立番而依前定奪每哨以一百名磨鍊後其餘一百三十五名竝資保收布上送之意本道監兵使處預爲知委何如傳曰允
정조 21년
兪漢寧以刑曹言啓曰因順天府殺獄罪人金召史獄事査啓回啓判付內順天金召史之獄段前伯一人之外僉議衆論莫不以金召史之置辟爲當前此判下之從諸議蓋出重人命嚴獄體之意而今番審理也道狀曹啓亦以置辟無異辭其在曰宥之義欲循前伯之說而諸議皆守經亦難遽然闊狹朝筵欲問於卿而未果此意令曹郞傳諭右相取其附對草記事判下矣依判下發遣本曹郞廳傳諭于右議政則右議政李秉模以爲此獄實因之執定也意在內傷而錄以被打故三檢報辭率不免逶迤遷就皆未見明白透快而按其痕損參以詞證則終是被打邊較歇內傷邊差緊然內傷之獄最稱至疑晦難決折又況腸腑旣傷當夜將死之人其能獨自運用避坐隣家乎對夫號泣之際又何不訴其裏損之忒重殘喘之臨絶乎人之死生元無判於一夜之理則固不得不歸之被撞之故而無病奄忽於俄頃之間者亦不爲無其理豈可以然疑之實因斷以償命之案而不之留難乎前後秋曹之啓臣未知其得當且伏念後來道臣非不益加惕念於日久之案而精神之所貫注脈絡之所融會每不如當初成獄之道臣此非知之不若其勢卽有然者臣則以爲苟非別般證驗之新出且從成獄之道臣之論庶不至於大失云矣大臣之議如此上裁何如傳曰初以僉議之守經至今鄭重今見大臣附對其所守經反有重於諸說依大臣議卽令道伯酌決可也
정조 21년
丁巳七月初九日辰時上御便殿左副承旨入侍時左副承旨李肇源假注書洪奭周記事官吳泰曾金履永以次進伏訖上曰關西褒貶尙不上來兵曹行關後回移之到來與否問於該曹仍命退承史以次退出
정조 21년
丁巳七月初九日午時上御重熙堂左承旨右承旨同爲入侍時行左承旨李集斗行右承旨李鎭復記事官柳遠鳴記事官吳泰曾金履永以次進伏訖上曰同副承旨入侍出榻敎賤臣承命出傳同副承旨金達淳進伏上敎集斗曰兩道褒貶何當入來耶集斗曰關西貶目當於今日入來矣命集斗書傳敎曰政官牌招關政命達淳書公事判付訖仍命鎭復達淳先退上曰嶺南農形卿或詳聞否集斗曰近得聞之而恐未免失稔云矣上曰此疆爾界或有免歉處乎集斗曰有水根之田優得免歉云矣上曰假注書洪樂浚昨日何不仕進乎集斗曰聞以臺疏渠有情勢不得入來云矣上曰李明孚疏本卿亦見之乎集斗曰臣亦得見矣上曰疏語萬萬駭然矣此豈如此論列之事乎集斗曰其疏極爲瑣屑還不足爲引義矣命退承史以次退出
정조 21년
丁巳七月初九日午時上御重熙堂左副承旨入侍時左副承旨李肇源假注書洪奭周記事官吳泰曾金履永行護軍李書九檢校待敎徐有榘以次進伏訖上曰左傳經文大字今方連爲書之乎書九曰連爲書寫矣上曰檢校待敎與兩翰林及廳注書往內閣校正朱子書輯要割付以入而目錄中亦或有合爲釐正處矣又敎曰大學衍義今方手抄而欲以丘濬衍義補合爲一書又附先正李文成聖學輯要竝加抄輯而朱子平生著述不可無一部全書欲以大全語類及經傳註釋或問等書凡係朱夫子手筆者彙成一帙鋟板嘉惠雖役鉅事大卒難下手而畢竟有成就之時矣仍命退諸臣以次退出
정조 21년
行都承旨洪明浩坐行左承旨李晩秀坐行右承旨洪仁浩坐左副承旨李勉兢坐右副承旨李肇源坐直同副承旨金達淳坐直注書柳遠鳴病一員未差假注書丁若銓仕直吳泰曾仕事變假注書李晳仕
정조 21년
藥房提調趙宗鉉副提調李鎭復啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
兪漢寧啓曰臺諫只推傳旨再昨已下亦旣頒布而兩司則初未知之監察茶時啓辭連日以傳旨未下依例書入臣實矇然不察惶恐待罪之意敢啓傳曰旣出朝紙則憲臺之曰以不知者大損臺體爾亦不察與憲臺遞差不能檢飭之在院首右位承旨亦爲遞差可也
정조 21년
傳于李肇源曰承旨前望單子入之
정조 21년
承旨前望單子入之李晩秀洪仁浩李勉兢落點
정조 21년
傳于洪明浩曰前假注書尹永儀仍察廳任前假注書丁若銓仍察上注書
정조 21년
傳于洪明浩曰晩炎雖甚而其在自强之道當有勤勵之擧況爲嶺南民事此心不敢一刻小弛本道貶罷守令預令吏判留意拔例擇擬待下批卽刻下送明日都政親臨而處所熙政堂爲之事分付
정조 21년
傳于洪明浩曰親政有命吏郞權減窠例於當日加出而待下批招來之際政望書役每致遲滯此後前一日令駭堂草記口傳差出以爲例載之大政考
정조 21년
李勉兢以吏曹言啓曰今日本曹開拆坐起時考見慶尙道褒貶啓本則河陽縣監趙永祥以己喜其勤宜念自持爲目咸昌前縣監申光岳以頗欠果斷可喜勤孜爲目則俱宜置中考而置諸上考殊無嚴明殿最之意該道道臣推考警責河陽縣監趙永祥咸昌前縣監申光岳竝中考施行何如傳曰申光岳之曢然而謂之頗欠果斷未可知也七十州守令貶目又未免塞責前此飭敎之意果安在哉初欲嚴處該伯特以其間得雨與否未及聞而秋事亦姑未及入量不得已參酌而觀此本曹陞降草記顧藉太過使若不識嚴畏然者之該伯任其晏然恬然卿曹事豈不寒心乎雖以守令陞降言之大處劇邑不欲下手乃反區區於至殘極疲之河陽咸昌二倅者尤豈不駭然乎冢宰之任亞於大官擧措之巽軟若此其在惜卿之道有難立視其明日之又爲辜負判堂卿則施以不敍之典亞堂卿則遞差參議爾則因他事赴公無論判書參判前望單子入之待下批牌招以爲趁明日行政之地此草記還給待新判堂出仕更爲陞降事分付可也吏曹堂上前望單子入之判書鄭民始參判權裕落點
정조 21년
傳于李勉兢曰吏曹參議前望單子入之
정조 21년
傳于金達淳曰親政在明晩炎如此此時政官宜求副手之熟手蓋欲除酬應之煩也卽爲承膺待朝行政之意令一提學知悉吏曹堂上牌去來各別嚴飭金虎門留門
정조 21년
以吏曹參判權裕牌不進推考傳旨傳于李勉兢曰許遞前望單子入之待下批牌招以爲參政之地
정조 21년
吏曹參判前望單子入之洪明浩落點
정조 21년
以吏曹參判洪明浩牌不進推考傳旨傳于李勉兢曰更爲牌招
정조 21년
以吏曹參判洪明浩再牌不進推考傳旨傳于李勉兢曰仍任前職
정조 21년
傳于金達淳曰當該中官令內侍府嚴處
정조 21년
兵曹口傳政事護軍李集斗韓晩裕單付
정조 21년
李勉兢以吏曹言啓曰傳曰親政有命吏郞權減窠例於當日加出而待下批招來之際政望書役每致遲滯此後前一日令該曹草記口傳差出以爲例載之大政考事命下矣本曹正郞佐郞各一員權減窠加設口傳擬入之意敢啓傳曰知道
정조 21년
吏曹口傳政事以李海淸爲吏曹正郞以宋知濂爲吏曹佐郞吏曹正郞尹永儀尹永輝特爲加差事承傳
정조 21년
洪仁浩以兵曹言啓曰今七月十一日武臣賓廳武經講書日次而都目政事相値不得爲之之意敢啓傳曰知道
정조 21년
洪仁浩以御營廳言啓曰鷹峯下後苑主脈沙汰處補築擇日擧行事陳達蒙允矣補築吉日令日官池景喆推擇則今七月二十六日爲吉云以此日始役之意敢啓傳曰知道
정조 21년
檢閱金履永疏曰伏以臣卽伏見上下假注書仍察之命臣旣於昨年以尹永輝事妄陳一疏矣彼之滓穢兄弟無異臣之處義前後惟同顧臣官銜雖屬藝館乃其職次實在堂后若與此輩人對榻連床處之恬然則雖鄕黨自好者必唾臣之面矣玆敢忙陳短章徑出禁扃伏乞聖慈俯諒微懇亟削臣所帶之職以肅朝綱以安私分千萬幸甚臣無任云云
정조 21년
傳于李肇源曰金履永渠之癡濫愚悖不悛於昨年嚴處之餘者可謂化外之物也況尹永儀永輝異於永僖又豈有一分可拘之端而且況堂后假官何關於翰苑下番則設使渠與兩人有世所共知之私嫌義無可避至若尹永僖之姑且任他非欲棄之也到今事已冷而沸旣止矣永僖明欲收用今日先用渠弟次用乃兄履永安敢以徑出之疏投呈乎原疏還給投畀於湖沿尹永儀永輝已於吏郞望加差而今則何待來日乎玉堂中如有在外及未肅拜者竝許遞其中校理窠除授卽爲牌招入直而上番翰林吳泰曾之不徒不能禁戢乃敢稱以館規躡履永之塵效履永之嚬恐或蹤跡之有異同者駭然莫甚似此風習非一朝可矯姑從末勘西飛勿施以校書分館施行若此則翰林可謂毛將焉傅永儀之代仍察堂后假官而上疏捧納之承旨爲先從重推考永僖事係是金石之禁令孰敢發口雖永儀永輝更有煩浼於章奏何異於掩耳偸鈴乎一體嚴禁或以漫漶之語沒痕徑出而毋論某官出送關門者守門將當用重律騎省入直堂郞亦當嚴勘分付該曹亦令該房知悉因此思之前承旨朴奎淳之事其後雖爲所重處分而不知者以其時事尙在無論中豈成說乎如有外邑時罪名蕩滌
정조 21년
丁巳七月初十日卯時上御重熙堂軍士房承旨吏房代房承旨同爲入侍時左副承旨李肇源同副承旨金達淳記事官柳遠鳴記事官金景煥記注官金良倜以次進伏訖上曰吏房承旨今日何不入來乎肇源曰本病添劇不得入來云矣命肇源書傳敎曰聞有實病姑難行公云都承旨趙鎭寬許遞前望單子入之待下批牌招察任上曰嶺南貶目何當入來云耶肇源曰當於今日入來矣上曰文蔭武守令以朔數第次謄成一冊而冊樣則如敍陞冊樣謄入事分付吏曹邊將之近瓜者謄入事亦爲分付兵曹可也仍命退承史以次退出
정조 21년
丁巳七月初十日卯時上御重熙堂左承旨兵曹參判檢校待敎同爲入侍時行左承旨李集斗記事官柳遠鳴記注官金良倜記事官吳泰曾兵曹參判韓晩裕檢校待敎徐有榘以次進伏訖上敎有榘曰手抄朱書已割付者幾篇乎有榘曰今方次第爲之矣上敎泰曾曰爾之所幹幾何泰曾曰孟子則告子篇以上已爲割付而論語則今日內庶可訖工但孟子原本紫點批標中多有遺漏未謄處矣上曰此則一一書入後割付而黃基天招入速謄可也敎有榘曰禮書卷詳準後始可割付而校準時無或有一字錯誤可也又敎晩裕曰卿與左承旨同往內閣以爲校準也仍命書傳敎曰事務相妨左承旨李集斗兵曹參判韓晩裕許遞仍令該曹口傳付軍職命退諸臣以次退出
정조 21년
行都承旨洪明浩坐行左承旨李晩秀坐行右承旨洪仁浩坐左副承旨李勉兢坐直右副承旨李肇源坐直同副承旨金達淳坐注書柳遠鳴病一員未差假注書黃基天仕吳泰曾仕直事變假注書曺錫中仕
정조 21년
李晩秀啓曰來十六日漢學文臣殿講日次矣敢稟傳曰爲之
정조 21년
李勉兢啓曰吏曹郞廳來言今日都政時參判未差參議蔡弘遠未肅拜不得備員開政云參議卽爲牌招何如傳曰允
정조 21년
傳于李勉兢曰吏曹參判前望單子入之待下批牌招同參政事
정조 21년
丁若銓陞六代以黃基天爲假注書
정조 21년
以吏曹參判徐邁修再牌不進推考傳旨傳于李勉兢曰更爲牌招
정조 21년
李晳改差代以曺錫中爲事變假注書
정조 21년
以吏曹參判徐邁修三牌不進推考傳旨傳于李勉兢曰處義似然矣許遞差代待下批牌招同參政事
정조 21년
李勉兢以吏曹言啓曰今日本曹開拆坐起時考見慶尙道褒貶啓本則星州牧使趙榮慶以約宜益勉爲目新寧縣監李龜錫以奸宜益察過有可恕爲目則宜置下考而置諸中考迎日縣監鄭柱以尤勉誠約爲目則宜置中考而置諸上考殊無嚴明殿最之意該道道臣推考警責星州牧使趙榮慶新寧縣監李龜錫竝罷黜迎日縣監鄭柱中考施行何如傳曰允
정조 21년
以五衛將望筒傳于洪仁浩曰李甲會雖曰承傳宣傳官仕滿旣異於訓正等內外三品之應陞則不爲警咳直爲擬入當該堂上推考望筒勿㢮從後更爲收用
정조 21년
都政吏批以李祖承爲兵曹參判尹鎰爲掌樂主簿朴宗龜爲平市主簿崔奎晶爲內贍主簿李英紹爲敦寧主簿金近淳爲兵曹佐郞金圭容爲濟用主簿孟賢大爲司宰主簿李光斗爲典設別提洪樂眞爲司圃別提兪殷柱李爲禁府都事黃瑗爲齊陵令廣興主簿單尹載禧趙遠慶爲平市直長申奭相爲宗簿直長李集玉爲司宰直長李是釬爲內資直長尹覺基爲靖陵直長李敬魯爲翼陵令林樂喆爲泰陵直長趙錫福爲尙瑞直長尹光垂爲星州牧使李廷書爲潭陽府使金喆淳爲義城縣令李檍爲司宰奉事李在純爲軍資奉事金民柱爲禁府都事趙用鎭爲全州判官李玄謙爲尙瑞副直長沈纘之爲義盈奉事南履正爲司䆃直長朴肇源爲內資奉事李健秀爲寧邊府使柳誼爲江界府使李潤謙爲會寧府使元晦鎭爲金山郡守金直休爲珍山郡守金基厚爲廣興守李英紹爲戶曹佐郞金圭容爲工曹佐郞朴魯榮爲監役韓光烈爲延曙察訪李益運爲吏曹參判林蓍喆爲兵曹參判趙錫福爲司饔主簿尹覺基爲濟用主簿尹光顔爲慶州府尹李羽晉爲淮陽府使金履鎬爲洪州牧使李顯昱爲鎭川縣監南正和爲新寧縣監李顯正爲淸河縣監李基讓爲執義金宗善爲尙瑞直長鄭冕綏爲監察朴休源爲旌善郡守金載七爲龍潭縣令金熙澤爲連山縣監兪漠寬爲玉果縣監沈師民爲靖陵直長朴道翔爲掌令閔命爀爲兵曹佐郞趙萬元爲京畿都事李之珩爲高山察訪崔壽亨爲繕工副奉事閔致載柳相祚爲持平李敬一爲兵曹參判柳和源爲河東府使柳成逵爲熙川郡守尹益儉爲監察朴弘壽爲濟用奉事沈述祖爲禁府都事李興白爲敦寧主簿洪樂眞爲刑曹佐郞尹覺基爲工曹佐郞孟賢大爲監察李惟秀爲鐵山府使林擎翰爲祥原郡守李元臣爲樂安郡守尹商欽爲燕岐縣監尹益儉爲刑曹佐郞尹鉉東爲惠陵令沈鏗爲鍾城府使李承默爲開寧縣監李喆祚爲堤川縣監沈煥之爲左參贊金啓濂爲廣州判官金儀祥爲熙川郡守崔致翼爲直講校檢單康就昇奉常主簿單許鐫典籍單申星模以上四館去官禁府都事金民柱司䆃奉事南履正相換孔允東爲獻陵令朴敦浩爲杆城郡守朴性圭爲南部令鄭漢喆爲禮賓參奉南建九爲順康園守奉官成光默爲敦寧判官丁若銓爲典籍全宗周爲濟用主簿宋得輝爲瓦署別提鄭日憲爲司圃別提申純爲監察張趾元爲禁府都事李枝英爲典設別提許習爲司宰主簿左參贊李致中右參贊沈煥之朴寅秀爲尙衣主簿李春英爲濟用主簿鄭時儉爲漢城主簿金綱爲監察兼春秋單金熙采黃勉喆爲監察任希厚爲顯隆園令李最源爲廣興令李性重爲英陵令李命存爲中部令柳焵爲慶州府尹閔台爀爲刑曹參判韓光植爲宗簿正洪彝浩爲刑曹正郞金履顯爲恭陵令金明鎭爲司饔主簿白光澤爲禮曹佐郞金文瑞爲典籍權琇爲鐵山府使李光德爲引儀尹永鎭爲假監役尹致民爲元陵參奉李儒亨爲泰陵參奉李永錫爲禧陵參奉李永運爲惠陵參奉沈魯崇爲永禧殿參奉鄭煒爲溫陵參奉兪孟煥爲慶基殿參奉趙學春爲光陵參奉成時柱爲昭寧園守奉官
정조 21년
兵批以尹藎東爲同知趙瞰爲五衛將李榏爲宣傳官浪世龍爲慶熙將權逴爲晉州營將崔致崙爲潼關僉使鄭道寬爲蝟島僉使韓相五爲防踏僉使金尙嵾爲加里浦僉使白文赫爲椒島僉使李敬熙爲慶州營將李運春爲公州營將申思益爲京畿中軍李尙岳爲南虞候千圭錫爲吾叉浦僉使李文燮爲所斤僉使吳文周爲唐浦萬戶李禧福爲長峯萬戶禹德運爲鹿島萬戶黃泰江爲金甲島萬戶林洽爲濟物萬戶玄時成爲多慶浦萬戶鄭致祥爲智世浦萬戶金振聲爲玉浦萬戶尹師伋爲龍津萬戶金正大爲山羊會萬戶金德永爲仇寧萬戶延愼欽爲慈母別將金處純爲大丘營將金就大爲羅州營將蔡顯一爲順天營將趙爲黃海兵虞候金錫彬爲慶尙左水虞候安重昌爲阿山萬戶石致瑊爲晴川營將朴愼國爲長壽別將安興贊爲笠岩別將文世駿爲蛇島僉使張浚良爲荏子島僉使康漢健爲豐山萬戶盧仁素爲越松萬戶李興祐爲梨洞萬戶安聖喆爲同知張東源爲內禁將韓景禹爲五衛將朴師雄爲景福將朴守彬爲慶熙將鄭惟轍爲都摠經歷孔賢德爲訓鍊判官吳載光爲厚州僉使金熙周爲北評事白東鈺爲南陽監牧官金應瑞李克豐李有協韓民獻爲武兼金光琇爲部將尹彦喆爲鎭東萬戶金鎭五爲從浦萬戶朴宗顯爲加設訓鍊僉正李魯昌金德基爲判官朴道明黃在中爲加設訓鍊主簿李喆懋李錫倫金九岡爲武兼李惟秀爲都摠經歷閔植爲都事申溥爲訓鍊判官高鳴鶴爲主簿李東述爲武兼訓鍊僉正成舜民判官金鼎猷主簿李魯昌李行儉車啓元丁錫麟以上減下訓鍊主簿單金麗海本院去官護軍趙鎭寬權裕李鎭復徐邁修李祖承以上竝單付副護軍兪漢寧權逴李敬熙李運春以上竝單付副司直尹悌東韓永逵李顯默金光遇申溆李𡎘以上竝單付副司果宋翼孝李貞運朴鍾淳以上竝單付護軍崔景岳單付副護軍徐榮輔鄭澤孚竝單付林擎翰爲訓鍊副正柳成逵爲高山里僉使韓根馨爲從浦萬戶韓泳爲宣傳官呂文永爲都摠經歷韓炯爲五衛將崔景行爲在德萬戶南漢喆爲都摠都事護軍林蓍喆單付李顯道爲訓鍊副正洪達三爲都摠經歷崔翼爲訓鍊主簿沈擇之爲訓鍊副正權思漢爲宣傳官高厚鎭爲都摠都事崔命遠爲武兼金國世李濟遠金明翕南履漢尹德晦爲部將李觀德爲守門將趙亨錫爲南道參軍高景濂爲部將金鎭五爲宣傳官孔述祖爲訓鍊僉正韓性敬爲主簿諸景彧爲武兼田佐顯爲都摠都事守門將南部將金國世相換尹之謙爲都摠經歷金憲柱爲都事李宗蕃爲訓鍊主簿丁海翼爲武兼內乘李惟秀仍任事承傳尹相泰爲武兼小農浦權管李鉉廣坪權管丁右圭竝單付
정조 21년
以尹永僖囚單子傳于李肇源曰放送牌招入直
정조 21년
以李顯正拿處傳旨傳于李肇源曰分揀
정조 21년
以黃基天禁推傳旨傳于李肇源曰分揀
정조 21년
兵曹口傳政事上護軍鄭民始
정조 21년
李勉兢以吏曹言啓曰固城縣令南履翼處以此時嶺南守令不可言私卽爲發去之意另加申飭則以爲促敎之下萬萬惶懍卽刻發行云矣敢啓傳曰知道
정조 21년
洪仁浩以備邊司言啓曰頃因左副承旨李肇源所啓信川郡蘆田自政府打量定稅衆民失業事批旨內民弊旣云若此則不可任其爲弊令廟堂關問該道決處後草記事命下矣卽見黃海監司李義駿所報則枚擧信川郡守金龍淳牒報以爲蓋此蘆田量案中以舊陳懸錄而字號卜數之下皆有記主四邑傍居之民牛草炊柴賴此爲業公用簾簟逐年進排則不可謂之閑曠無稅而昨年該郡打量成冊中不錄記主姓名雖緣疎漏之致今若移屬政府則渠輩落莫容或無怪爲辭矣取考政府文跡則昨年果令該道該郡打量報來輕稅以給而此等之事無筵稟則不得擧行明有飭禁故臣於向筵仰奏其昨年打量時未及經稟之實狀者此也承宣旣以目見之民情仰奏該道又以有主之量陳爲報則政府事體決不可與民爭利依前屬之民人事決給題送之意敢啓傳曰知道民弊旣如此則當初邑報不錄田主姓名者萬萬駭然豈京司之所知乎其時該郡守問名捧現告拿問嚴處可也
정조 21년
洪仁浩以司僕寺一二提調意啓曰兼內乘李惟秀今日政移拜都摠府經歷仍除鐵山府使矣其代當卽差出而德應房累次奉審姑爲無頉則循例差代有違定式李惟秀內乘之任姑爲仍任使之久任責成之地何如傳曰允
정조 21년
洪仁浩以御營廳言啓曰本廳敎鍊官李禧福邊將遷轉代華城城役牌將加出敎鍊官李時輔陞實之意敢啓傳曰知道
정조 21년
金達淳以義禁府言啓曰檢閱金履永投畀於湖沿事承傳啓下矣金履永忠淸道結城縣投畀而以承傳內辭意具罪目依例發遣府羅將押送配所何如傳曰以渠之罪可謂善地嶺南旱邑中更定配所卽爲押付而若於宥還之後問其被旱淺深所對若未瑩當更爲發配嚴飭發送可也
정조 21년
金達淳以義禁府言啓曰檢閱金履永忠淸道結城縣投畀草記批旨內以渠之罪可謂善地嶺南旱邑中更定配所卽爲押付而若於宥還之後問其被旱淺深所對若未瑩當更爲發配嚴飭發送可也事命下矣金履永慶尙道河陽縣更定配所而以承傳內辭意具罪目依例發遣府羅將押送配所何如傳曰允
정조 21년
丁巳七月十一日卯時上御熙政堂親政入侍時行都承旨洪明浩行左承旨李晩秀行右承旨洪仁浩左副承旨李勉兢右副承旨李肇源同副承旨金達淳假注書丁若銓吳泰曾記事官金景煥記注官金良倜檢校直閣金祖淳檢校待敎徐有榘行吏曹判書鄭民始參議蔡弘遠正郞李東煥李弘達尹永輝佐郞李海淸朴載德宋知濂兵曹判書李祖源參議金啓洛參知尹致性正郞南達孫呂駿永趙得永佐郞閔致載金熙周金裕己以次進伏訖民始曰日氣蒸熱聖體若何上曰一樣矣民始曰王大妃殿氣候何如上曰一樣矣民始曰惠慶宮氣候何如上曰一樣矣民始曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部令各司久任時推人員竝擬何如上曰依爲之出擧條民始曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今春夏等褒貶不得爲之故當出六品者未免積滯依例遷轉何如上曰依爲之出擧條民始曰守令多窠今當差出而未準朔禁軍將及營將邊將虞候中軍都事守令察訪竝擬何如上曰依爲之出擧條民始曰直長中仕日未滿十日以下者啓稟陞六載在法典矣直長中仕日未滿十日人依法典六品遷轉何如上曰依爲之出擧條祖源曰各道營將虞候今當差出而擬望之人乏少未準朔禁軍將竝擬何如上曰依爲之出擧條祖源曰新除授本曹參判李祖承卽爲牌招同參政事之地何如上曰依爲之出擧條上命書傳敎曰守令初仕擇擬淸白吏子孫忠臣子孫戊申軍功人松都西北人依例收用諸道宣召人未及調用者亦爲調用入侍注書尙瑞院官員依列陞六調用晩秀曰曺錫中黃基天時方待令于堂后矣上曰俄者傳敎注書使之陞六而吳泰曾之廳任以罪爲之者則不可與論於陞六只以丁若銓一人擧行可也上曰丁若銓之代以黃基天擬入曺錫中亦以事變注書擬入可也上曰新除授吏曹堂上先入侍後謝恩出榻敎上曰新除授兵曹堂上待下批牌招先入侍後謝恩出榻敎上下吏曹參判李益運推考傳旨仍命書傳敎曰更爲牌招上曰違牌兵曹參判許遞今日政差出待下批牌招先入侍後謝恩出榻敎上曰兵批望筒書不楷精騎郞中如有不能書者改差可也祖源曰本曹佐郞閔致載病餘手戰政事望筒無以繕書今姑改差何如上曰依爲之出擧條上曰兵曹郞廳改差代以三司通融擬入待下批先入侍後謝恩出榻敎仁浩曰訓鍊院正陞品望未及擬入受點而徑請差代時二望備擬事甚疎忽不可無警兵曹判書李祖源推考何如上曰依爲之出擧條上曰李甲會望筒若以承傳仕滿遷轉則兵判何不啓稟而直爲擬入乎祖源曰聞是前例故不敢煩稟矣上曰兵判必誤聞其例矣上曰吏批窠中郡守望以縣監縣令次次陞擬可也民始曰準朔者無人而雖有如朴休源之可陞者與吏房承旨友壻相避故將不得擬望矣上曰勿拘擬入可也上曰違牌兵曹參判許遞差出待下批牌招出榻敎上曰當該兵曹堂上推考出榻敎上曰當該注書黃基天事過後禁推出榻敎仁浩曰政望懸註自有格式而部將高景濂望筒誤以都試懸錄事甚不察不可無警當該兵曹堂上推考原望筒改付標何如上曰依爲之出擧條祖源曰卽伏見全羅左水使趙岱褒貶啓本則蛇渡僉使崔聖起以固難求備爲目則宜置中考而置諸上考殊無嚴明殿最之意該水使推考警責蛇渡僉使崔聖起以中考施行何如上曰依爲之出擧條上命書榻敎曰蛇渡僉使崔聖起貶目可知治蹟之駭然降考其代差出達淳曰合辭許久闕啓事甚未安今日政新除授憲府諸臺竝待下批牌招諫院諸臺一體牌招何如上曰依爲之出擧條上曰慶州府尹尹光顔改差出榻敎上曰違牌臺諫只推更爲牌招未署經憲臺署前行公守令署經出榻敎上曰未過宿舂之地召命已久尙無皁白事體所在駭然甚矣副校理尹永僖爲先禁推出榻敎上敎祖源曰禁軍最久勤二十四年者不得外遷何也祖源曰旣無善地之見窠渠之自願以積年勤苦寧遲一都政不願赴惡地故姑降副擬矣上曰都政時久勤之年數最多者莫如禁旅今番幾皆收用而其中二十四年一人未及遷轉荏子島僉使作窠差送出榻敎上曰今因闕記問之咸鏡都事李𡎘以嶺外名家作散可惜持平除授如或在京牌招察任出榻敎上曰星州牧使尹光垂金山郡守元晦鎭除朝辭赴任全州判官待下批亦令當日辭朝出榻敎上曰在外持平許遞出榻敎上曰金山郡守之代準朔武倅仕多者勿拘擬入出榻敎上曰張後良爲人何如祖源曰人則了了矣上曰若有瓜近可出之窠差送可也上曰厚州僉使之代勿拘常格各別擇差出榻敎上命書榻敎曰下直守令入侍賤臣承命出與慶州府尹柳焵河東府使柳和源開寧縣監李承默新寧縣監南正和偕入進伏上敎焵曰何時下去焵曰當遲數日矣上曰從速下去而集慶殿舊基豎碑事卿似未知矣聞其碑石頗大云不必如是只如聞韶殿碑樣爲之可也宣諭除之矣上命承旨三守令宣諭而敎承默曰汝以末擬受點尤宜着力圖報之地可也勉兢曰嶺南下直守令入侍命下而淸河縣監李顯正謂以未署經直爲出去初不待令事極駭然所當重勘而本院請推之外無他可施之罰何以爲之乎上曰拿處可也出擧條勉兢曰門限已迫政官出去時當留門鑰矣上曰標信出給上曰今日政除授守令邊將初仕人明日來待出榻敎上敎民始曰昨已諭意而今番特除只爲其副手熟手何待辭免而體諒乎仍命書傳敎曰十七年之後特除於大政隔夜之時者爲省當暑酬應之煩也重臣之聞命卽膺亦爲是也以其地處前旣曲諒且今兼帶戎垣之任亦有相妨豈待前席之辭懇乎開政之初已有設言於重臣行吏曹判書鄭民始本職許遞上敎祖源曰卿以初手亦善爲之矣仁浩曰壯勇大將鄭民始時無職名令該曹口傳付軍職何如上曰依爲之出擧條命退諸臣以次退出
정조 21년
行都承旨洪明浩坐行左承旨李晩秀坐行右承旨洪仁浩坐直左副承旨李勉兢坐右副承旨李肇源坐同副承旨金達淳坐直注書柳遠鳴病一員未差假注書黃基天仕直李泳夏仕事變假注書金致龍仕
정조 21년
藥房提調趙宗鉉副提調洪明浩啓曰親臨大政勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
傳于洪仁浩曰三明日次對進定於今日
정조 21년
傳于李勉兢曰吏兵房承旨入侍
정조 21년
傳于李勉兢曰守令邊將初仕人入侍
정조 21년
洪明浩啓曰假注書吳泰曾身病猝重勢難察任今姑改差何如傳曰允
정조 21년
吳泰曾改差代以李泳夏爲假注書
정조 21년
洪仁浩啓曰事變假注書曺錫中身病猝重勢難察任今姑改差何如傳曰允
정조 21년
曺錫中改差代以尹東壽爲事變假注書
정조 21년
尹東壽在外代以金致龍爲事變假注書
정조 21년
吏曹口傳政事淸河縣監李顯昌連山縣監金熙澤相換
정조 21년
李勉兢啓曰吏曹郞廳來言本曹判書有闕政事取稟傳曰當日爲之
정조 21년
李勉兢啓曰吏曹郞廳來言政事當日爲之事命下而參判李益運未肅拜參議蔡弘遠病不來不得開政云參判參議竝卽牌招何如傳曰允參判則聞有實病許遞
정조 21년
以吏曹正郞尹永儀尹永輝減下單子傳于李勉兢曰仍置其中尹永儀與兵曹佐郞金近淳相換而係是今都政日權作窠金近淳仍爲減下
정조 21년
以兵批政官書啓傳于洪仁浩曰未肅拜堂上許遞今日政差出
정조 21년
以副校理尹永僖牌不進罷職傳旨傳于金達淳曰只推更爲牌招
정조 21년
以大司諫李尙度司諫高宅謙獻納朴吉源正言李寅采趙台榮執義李基讓再牌不進罷職傳旨傳于金達淳曰只推更爲牌招
정조 21년
有政吏批判書參判未差參議蔡弘遠進同副承旨金達淳進啓曰判書參判未差小臣獨政未安何以爲之敢稟傳曰只出緊任
정조 21년
以韓致應爲獻納以沈達漢金㙆爲正言朴載淳爲應敎尹益烈爲副校理尹悌東爲修撰朴崙壽金履喬爲副修撰李時菡爲監察吏曹正郞李海淸尹永儀尹永輝佐郞宋知濂以上減下校書副正字單吳泰曾鍾城府使沈鏗竹山府使朴光進相換司謁單朴仁默
정조 21년
再政以韓用鐸爲副應敎李義弼爲兵曹參判趙宗鉉爲知經筵李益運爲知春秋閔鍾顯爲社稷提調鄭民始爲平市提調吏曹正郞尹永儀兵曹佐郞金近淳相換吏曹正郞金近淳減下兼養賢直長單崔鳳和同春秋單李益運
정조 21년
兵批判書李祖源受由參判李敬一未肅拜參議李文會入直進參知尹致性病右承旨洪仁浩進護軍李益運副司直朴吉源副司果李寅采趙台榮竝單付荏子島僉使張後良蝟島僉使鄭道寬相換
정조 21년
傳于李勉兢曰吏曹判書前望單子入之
정조 21년
吏曹判書前望單子入之閔鍾顯落點
정조 21년
李勉兢啓曰吏曹郞廳來言御覽官案修正次請出矣敢啓傳曰知道
정조 21년
洪仁浩啓曰吏兵曹郞廳來言大政考修正次請出矣敢啓傳曰知道
정조 21년
金達淳以義禁府言啓曰信川前郡守鄭述仁拿問嚴處事傳旨啓下矣鄭述仁以海州判官時在任所云依例發遣府羅將拿來何如傳曰此時守令之三政當次第方張一刻曠官可悶待畢捧糴更爲草記可也